Document ID: /roh_data/filtered/fineweb-2-filterrobots_roh.jsonl.gz/35955

Ena gronda purscheida da temas cun infurmaziuns detagledas
La redacziun per La Pagina da Surmeir fò la nova Fundaziun Medias Rumantschas (FMR). Chella fundaziun, finanztgeida cumplagnamaintg da cantun e Confederaziun, exista siva digl onn 2020. Sia fegnameira è da promover il pled schurnalistic scretg an lungatg rumantsch, an tot igls idioms scu er an rumantsch grischun.
Per cuntanscher chella fegnameira collaborescha la FMR cun divers partenaris tgi edeschan mediums rumantschs. Ella è uscheia realisatoura principala da cuntigns medials an furma scretga surtot per las gasettas La Quotidiana, Posta Ladina e La Pagina da Surmeir. Dasperas collaborescha la FMR er stretgamaintg cun RTR.
Siva dall’antschatta digl onn 2021 realisescha la FMR dad A-Z er La Pagina da Surmeir. Vot deir tg’ella coordinescha e decida las tematicas, ella screiva igls texts, ella furnescha las fotografias, redigia, lectorescha e currigia igls texts e procura alla fegn er per l’impaginaziun anfignen tar igl «bung per stampa». Per La Pagina da Surmeir screiva ella an amprema lengia aint igl idiom surmiran, singuls texts cumparan er an rumantsch grischun. Editoura dalla gasetta è l’Uniun Rumantscha da Surmeir (URS), la quala ò ena cunvignientscha da prestaziun cun la FMR.
Igl cunsegl da fundaziun dalla FMR sa cumpona actualmaintg da Corina Casanova (presidenta), Rico Valär (vicepresident) e digls ulteriours commembers Barbara Janom Steiner, Aurelio Casanova e Carl Hassler.
L’antiera redacziun dalla FMR sa cumpona da passa ena tozza collaboratouras e collaboratours rasos sur igl antier cantun Grischun. Il schefredactour è David Truttmann da Coira/Müstair. Actualmaintg lavouran tar la FMR las suandontas persunas da Surmeir: Madlaina Capeder Sonder, Sandra Balzer e Tanja Jäger. Sustignias vignan els da singuls collaboratours libers e da lour collegas dall’antiera redacziun dalla FMR.